|  |
| --- |
| **VREDE-SANG,** |
| WELCKE |
| Dienen mach voor een eeuwich Nieuwe-jaer-liedt |
| Ach alle eenvoudighe Christenen, van vvar |
| ghevoelen dat sy oock zijn |
| Soo wie ghelooft dat Jesus is Christus, die is |
| uyt Godt ghebooren: en de soo wie lief heeft den ghenen die |
| ghebaert heeft, die heeft oock lief den gheenen |
| die uyt hem ghebooren is. |
| Ghedruckt in 't jaer ons Heeren 1615. |
| Voor den Autheur. |
| Tot den Lesers. |
| Ghy vaten die soo vol zijt, dat ghy over-vliet, |
| van kijf-wijn, en ten waer men u met ysre banden |
| Omleyde, sonderlingh in dese Nederlanden, |
| Soudt bersten, dit mijn nat en hoeft of soeckt u niet. |
| De reden is, om dat men doch verloren giet |
| Al wat men in u stort.  Maer ghy o weerde vaten, |
| Die leedich zijt van twist, en staet voor Godt gelaten, |
| Dewijle dese gunst my is van hem gheschiedt. |
| Dat mijnen wijngaert cleyn oock heeft gedragen yet, |
| t Welck ick verhope ghy niet weygren sult te stallen, |
| Soo presenteer ick 't u. O! mach 'tmaer u ghevallen, |
| Ick hebbe mijnen wensch en wille van mijn Liedt. |
| 1. Cor. 4.5. |
| *Oordeelt niet voor den tijdt tot dat de Heere comt: die oock in 't licht sal lbzens: Bren-* |
| *ghen dat in der duysterheyt verbborghen is, ende den raedt der herten sal open-* |
| *baren. Ende dan sal eeu yeghelijck van Godt lofhebben.* |
| **Vierlingh:** |
| Spreeck ick hier qualijck, tuycht van 't quaedt met goede reden, |
| Nae liefdes aert, ick sal mijn schuld in 't openbaer |
| Bekennen, oock soo veel in my is betren, maer |
| Ghy crijters teghen u en wil ick niet uyt treden. |
|  |
| **Nieuwe-jaer Liedeken voor den jare 1615.** |
| Leest, ofte singht, soo 't u best greyt, |
| Maer doch met onpartijdicheyt. |
| Op de wijse: |
| *Het was een fraey rijck burghers kindt.* |
| 1. |
| Elck kan syn werck wel laten staen, |
| En flux ter Kercke loopen: |
| Elck kan ten Avond-male gaen, |
| Elck kan hem laten doopen: |
| Elck kan na s' Lands manieren |
| Den Sabbath-dach wel vieren, |
| En Psalmen veel met stemmen eel |
| Doen klincken door de keel. |
| 2 |
| Elck kan (en 't schijnt hem nu ter tijt |
| Gheheel wel te betamen) |
| Op al wat syn pastoor uytsmijt |
| Als koster segghen Amen: |
| Elck kan sijn predicanten |
| Wel houden voor ghesanten |
| Van God den Heer, die nimmermeer |
| En feylen in de leer. |
| 3 |
| Elck kan des Heeren heylich woort |
| Haest op syn duymken weten, |
| en 't selve dan aen andre voort |
| Na syn verstant uyt meten. |
| Elck kan met syn krackeelen |
| Een hayr in dryen deelen, |
| En dryven hart (o vremde part!) |
| Dat wit is enckel swart. |
| 4 |
| Elck kan (wy mercken 't over al) |
| Wel op Gods Kercke booghen, |
| En segghen, komt met my, ick sal, |
| U Christum selve tooghen: |
| Elck kan hem wel beroemen |
| Door suyver en verdoemen |
| Met woorden stout, so jongh als oudt |
| Die 't met hem niet en houdt. |
| 5 |
| Elck kan ghelooven metter daet, |
| dat hy is uytverkoren, |
| En niet en kan, het ga soo 't gaat, |
| Immermeer gaen verloren: |
| Elck kan met tranen claghen, |
| Dat hy om hier te draghen |
| Gods lieflijc pack (so Christus sprack) |
| Is (leyder!) veel te swack. |
| 6 |
| Elck kan d' al-omheyt van het vleesch |
| Des Heeren wel ghelooven, |
| En voorts hem selve roepen heesch! |
| Om andre te verdooven: |
| Elck kan het volck inprenten, |
| Dat hy de Sacramenten |
| alleen te recht, en wel uytlecht, |
| T sy wie daer teghensecht. |
| 7 |
| Elck kan, alst soo gheleghen valt, |
| Syn echte Vrou wel mijden: |
| En met Schriftuerelick ghewalt |
| Den kinder-doop bestrijden: |
| Elck kan oock boven desen |
| Syn ja ja laten wesen: |
| Elck kan hem snel onthouden wel |
| Van alle wapen-spel. |
| 8 |
| Elck kan syn lichaem sonder noot |
| Wel aendoen duysent pijnen, |
| En daer in overtreffen bloot |
| Ja selfs de Capucynen: |
| Elck kan syn goed en renten |
| Den armen oft Conventen |
| Wel laten hier, om 't Vaghevyer |
| T' ontgaen na syn manier. |
| 9. |
| Dit, en veel meer, dat ick niet hoef |
| Op 't lanxst by een te rapen, |
| Sal een gheveynst en dobbel boef |
| Soo wel na konnen apen, |
| Dat yder hem sal moeten |
| Voor een goed Christen groeten, |
| En dencken, neen, dit is alleen |
| De Man, en anders gheen. |
| 10. |
| Daer teghen kan 't ghebeuren plat, |
| In desen tyt vol twisten, |
| Wt noot, doch meest uyt liefde, dat |
| Een vroom en oprecht Christen |
| De ceremoniale |
| Gheboden altemale |
| Ter syde set, of altemet |
| Heel weynich daer op let. |
| 11. |
| Wt noot heeft David wel gemocht |
| T verboden Toon-brood smaken: |
| De Jongren Christi wel bedocht |
| Wt noot den Sabbath braken, |
| Als haer den hongher druckte, |
| En elck wat ayrkens pluckte, |
| Die hy terstont stack in de mond, |
| En dat al sonder sond. |
| 12 |
| Wt liefde werdt de dorre handt |
| By Christum, (soo wy lesen) |
| Recht tegen 't Phariseeusch verstant |
| Op sulcken dach ghenesen: |
| Wt liefde werdt met reden |
| Timotheus besneden, |
| T welck immers stijf soo veel om 't lijf |
| Heeft, als al ons ghekyf. |
| 13 |
| Wt liefd' is Paulus onbesmet, |
| Hy derf het self bekinnen, |
| Dan onder, en dan sonder Wet |
| Ghewerden, om te winnen, |
| (Soo 't hadde nae sijn wenschen |
| Gaen moghen) alle menschen. |
| O Heylich Man! hoe verre dan |
| Is t nu niet ons daer van. |
| 14 |
| Met ons, die om een haverstroo |
| De liefde varen laten, |
| Die om een dus en om een soo |
| Malcandren doodtlijck haten: |
| Die liever, soo wy mochten, |
| T vyer van den Hemel brochten, |
| Dan ginghen soet (ghelijck ghy doet). |
| Malcandren te ghemoet. |
| 15. |
| Maer wilt ghy dan een mengel-moes |
| Van de Religie koken? |
| Hoor ick se vraghen immertoes |
| Die schier van ijver roken. |
| Och neen ick, harde drijvers, |
| Och neen ick, bittre kijvers, |
| Ick sie ghy bent verr' en ontrent |
| Eens in het fondament. |
| 16. |
| Ick sie u Godes Soon alleen |
| Voor uwen Heylandt houwen: |
| Ick sie, ghy hebt oock dit ghemeen |
| In alle dees landouwen, |
| Dat ghy 't woort Gods almachtigh |
| Voor goet hout en warachtigh, |
| En dat ghy saem neemt soose staen |
| De twaelf artijcklen aen. |
| 17. |
| Dit siende, denck ick, lieve Heer! |
| Wat mach dit volck ghebreken, |
| Dat sy malkandren lanx om meer |
| Dus bijten, en dus steken, |
| Dus haken en dus weren, |
| Daer sy doch accordeeren |
| In t principael, en altemael |
| Daer spreken eene tael? |
| 18 |
| Soudt niet wel wesen,om dat sy |
| Van over langhe jaren . |
| t Veld-teecken oft ledren, daer by |
| Dat elck kent Christi scharen, |
| Sich niet eens aen en trecken, |
| En daerom oock, Als gecken |
| Tot vreughde groot haers vyandts snoot, |
| Malcandren smyten doot? |
| 19 |
| O jae, 't sal dat voor seker zijn, |
| De liefd' ist die sy derven, |
| De liefde (seyt Sint Augustijn, |
| Niet eens, maer menich-werven) |
| Die, sonder langh te beyden, |
| Alleen can onderscheyden |
| t kindt obstinaet des Duyvels quaet |
| Van Godts vercooren saet. |
| 20 |
| Wie sijnen Broeder niet bemint |
| (Tuycht Christus uytvercooren |
| Discipel) wat hy oock begint, |
| Is niet van Godt ghebooren, |
| Hebt wat ghy kont begeeren, |
| t Sal u niet profiteren, |
| mijn Broeders, ist dat ghy uyt twist |
| Alleen de liefde mist. |
| 21 |
| Hebt daerenteghen dese deucht, |
| En mist all' ander dinghen, |
| Ghy hebt al wat ghy wenschen meucht |
| En sult de Wet volbringhen, |
| De liefd' is de fonteyne |
| Van alle deuchden reyne, |
| Als die vergaen, sal sonder Waen, |
| Sy eeuwich blijven staen. |
| 22 |
| Sal Christus sittend op den throon |
| De Bocken van de Schapen |
| Niet scheyden, en elck gheven loon, |
| Juyst als een Heer syn knapen, |
| Alleenlick nae syn wercken? |
| Hier dient ghy op te mercken, |
| t Zy wie ghy zijt,diet' aller tijdt |
| Dus op malcander crijt. |
| 23 |
| En wat zijn dese wercken doch? |
| Zijn 't niet der liefden vruchten? |
| Wat ist gheloof meer dan bedroch |
| ('T en helpt gheen diep versuchten) |
| Jae dan een leefloos wesen, |
| Ast niet en wordt bewesen |
| Met overvloet van wercken goet, |
| Waer door het werdt ghevoedt? |
| 24 |
| Indien wy dan, na Godts gebodt, |
| In sijnen Soon ghelooven, |
| Soo laet ons oock (dit s 't rechte lot, |
| Dat niemant ons can rooven) |
| Met al ons hert en sinnen |
| Malcanderen beminnen: |
| Soo blijven wy in hem, en hy |
| In ons tot allen ty. |
| 25 |
| Jae Broeder, t'is soo dra gheseyt, |
| Dat wy malcander sullen |
| Lief hebben, en door sulcken feyt |
| De gansche Wet vervullen, |
| Maer staet ter niet gheschreven, |
| Dat, wie niet is ghebleven |
| In Christi leer, van ons niet meer |
| Ghegroet mach zijn met eer? |
| 26 |
| Ghy weet jae, dat ons werdt belast |
| Te hebben een ghevoelen: |
| En dat wy vier, die ghy aentast, |
| Nae vier verscheyden doelen |
| Ons schichten henen schieten; |
| Hoe can ick rust ghenieten, |
| Seght elck, 't en zy, dat d' ander dry |
| Haer voeghen neffens my. |
| 27 |
| Ghy weet ooc (meyn ick) niettemin |
| Dat selfs in onse Kercken |
| Veel valsche Broeders sluypen in, |
| Die maken 't al van't vercken, |
| Met hare moderacij, |
| En ander botte gracij, |
| Wie sou, gans cruys, met sulc gespuys |
| Doch connen houden huys? |
| 28 |
| Al soetjens, roept soo luyde niet, |
| De pays is goet te maken, |
| Leest wat u Paulus voorts ghebiet, |
| Om daer toe te gheraken: |
| Doet niet, vermaent hy seere, |
| Door twist of ydel eere. |
| Hoe dan? verclaert dat onbeswaert |
| Man aller eere waert? |
| 29 |
| Acht (spreeckt hy met seer goet bescheyt) |
| Al waert ghy van de twelven |
| Den andren door ootmoedicheyt |
| Voor beter dan u selven. |
| O lesse weerdt onthouwen |
| By Mannen ende Vrouwen! |
| O ootmoedt jent, maeckt my bekent, |
| Wie dat u in ons prent. |
| 30 |
| Kondschap van eyghen nieticheyt, |
| Sprack sy, als eyghen Vader, |
| En liefde daer ghy veel af seyt, |
| Die winnen my te gader. |
| Waer dese twee logeren |
| En 't samen genereren, |
| Daer moet ic (hoort wel na dit woort) |
| Nootwendich comen voort. |
| 31 |
| En die ick eenmael wel te deech |
| Sijn hert heb inghenomen, |
| Can ick in corter tijdt soo dweech |
| Doen werden t' sijner dromen, |
| Dat hy hem wel sal wachten |
| Sijn naesten te verachten, |
| Ghelyck sy doen, soo rijp als groen, |
| Daer ick niet in en woen. |
| 32 |
| Maer als hem dinckt, dat yemant faelt, |
| Sal hy eerst overweghen, |
| Of hy niet self en is verdwaelt, |
| En of niet daerenteghen |
| Den andren goede reden |
| heeft om niet af te treden |
| Van 't geen hy heeft, en vast aeneleeft, |
| Tot men hem beter gheeft! |
| 33 |
| En als hy dan al schoon bevint, |
| Dat sijn saeck is rechtvaerdich, |
| En dat sijn Broeder hem versint, |
| Soo sal hy noch goet-aerdich |
| Hem lieflick onderrechten, |
| Niet kijven of te vechten, |
| Noch schelden prat voor dit of dat, |
| Nae den ghemepyen tradt. |
| 34 |
| Veel min vermoeden, dat de Man |
| Spreeckt teghen sijn consciencij |
| Wt waeheyts haet, (o wijt daer van) |
| Maer dat hy sijn sentencij |
| Houdt voor de rechte waerheyt, |
| Om dat hy noch de waerheyt, |
| Dan d' andre niet te deech en siet , |
| Soo 't meestendeel gheschiedt. |
| 35 |
| Maer als hy immers meynt, of vreest, |
| Dat d'ander metten monde |
| Spreekt anders dan hem sijnen geest |
| Ghetuycht in 's herten gronde, |
| Noch sal hy die ontrouwe |
| Slaen in de befte vouwe |
| En bidden seer Godt sijnen Heer, |
| Dat hy de Man bekeer. |
| 36 |
| De heer wist dat hen 't Joodsche rot |
| Wt waerheyts haet nam 't leven, |
| En nochtans badt hy sijnen Godt, |
| Hy wild' het hun vergheven, |
| Om dat sy (merkt de reden) |
| Niet wisten wat sy deden, |
| Soo doen oock fijn de Jongers mijn, |
| Die recht ootmoedich zijn. |
|  |
| **Leeft ghy, 't is wel, maer singht ghy, dits de Wijs** |
| **Van dat ter volght, tot Godes lof en prijs.** |
| *O nuict ialouse nuict contre moy coniuree.* |
| 1. |
| De Dochter wilde voort in dees propoosten varen, |
| Als hare Moeder weerdt quam met een stil gheruys |
| Ghetreden tot de plaets daer wy gheseten waren, |
| En deed' in enckel vyer verkeeren 't gansche huys. |
| 2. |
| O vyer, o heylich vyer, wilt doch dit ys ontdoyen, |
| Van mijn bevrosen hert, en steken't heel in brandt, |
| Op dat ick mach mijn liedt tot nut en heyl voltoyen |
| Van dit ghedeylde volck hier in ons Vaderlant. |
| 3. |
| Van dit ghedeylde volck, het welck zijn eycken herten, |
| Omringht te hebben schijnt met een driedobbel Stael, |
| Van dit ghedeylde volck, die met Israels smerten |
| Gheen medelijden meer en hebben t'eenemael. |
| 4. |
| Van dit ghedeylde volck, die sich in rotten splijten, |
| Om 't klieven van een stroo, jae om een toch en doch, |
| Van dit ghedeylde volck, die (soo 't schijnt aen haer bijten); |
| Malcandren op het lest verteeren sullen noch. |
| 5. |
| Dit woordt was qualijc uyt, als ic haer hoorde suchten, |
| Soo diep, dat my het hert daer van te scheuren scheen, |
| Och, sprac sy, moet ick dan dae vreemde Landen vluchten? |
| Zijn mijne jongʻren hier yerdweenen jae tot een? |
| 6. |
| Moet ick gaen vinden plaets by Turcken, Heydens, loden, |
| Die met de Christenheyt (laes!) drijven haren spot, |
| En dat meest door de schult, van die voor aerdische Goden |
| Ghehouden willen zijn? o dat verhoede Godt. |
| 7. |
| Ick wil mijn Christen volc, ick wil mijne arme schapen |
| Noch eens vermanen, eer dat ick van hier vertreck: |
| Ick hoop, sy sullen jae niet eeuwich blijven slapen, |
| Maer wacker onder mijn jock buyghen haren neck. |
| 8. |
| Hoort toe dan, o mijn volc, hoort toe mijn uytvercoren, |
| De woorden mijnes mondts laet u ter herten gaen, |
| Indien ghy anders niet wilt eeuwich gaen verloren, |
| Doet uyt den ouden Mensch, en trect den nieuwen aen. |
| 9. |
| Den nieuwen (segh ick) die toț kennis alle daghe |
| Vernieut moet werden nae sijns Scheppers evenbeldt, |
| By wien ('t is meer dan noot, dat ic u dit voordraghe) |
| Noch Luther, noch Calvijn, noch Paus noch Menno geldt. |
| 10. |
| Vraecht ghy wat dan? alleen de nieuwe creatuere, |
| Met medelijden gansch hertgrondelijck becleyt, |
| Die hare yriendlijckheyt laet blijcken t' elcker uyre, |
| En haren ootmoet, en sacht en langhmoedicheyt. |
| 11. |
| Maer boven alle dit met my is aenghetoghen, |
| Met my, volcomenheyts onloffelijcken bandt, |
| Met my, naer wien ghy hier moet trachten naer vermogen |
| Als die Godt selve ben, uw' alder weertste pandt. |
| 12. |
| Wie my heeft aenghedaen, is vriendelijc, langhmoedich, |
| Niet opgheblasen, niet afgonstich, niet verkeert. |
| Hy draecht hem nimmermeer, 't zy voor of tegenspoedich |
| Oneerlijck, noch en werdt van eyghen baet verheert. |
| 13. |
| Hy laet van sijnen toorn hem gheensins overstrijden, |
| Hy denckt te gheener tijdt van sijnen naesten quaet, |
| Gheen onrechtveerdicheyt en can hem oyt verblijden, |
| Maer waerheyt is alleen sijn vreucht en toeverlaet, |
| 14. |
| Werdt hy 't onrecht ghekrenckt aen eere, goet, of lven, |
| Hy sal met lijdtsaemheyt sijn siel besitten sijn, |
| En sijnen goeden Godt alleen de wraeck opgeven, |
| Dien biddende, jae selfs voor die hem vyandt zijn. |
| 15. |
| Voor die hem vyandt zijn, niet die hy selyer haetet, |
| O neen, een Christen Mensch mach niemandt haten, dan |
| Sijn eyghen swacke vleesch, dat nimmer af en laetet |
| Hem aen te porren tot de sonde, soo 't best can. |
| 16. |
| Vindt hy hem selven swack en onbequaem ten goede, |
| Hy blijft niet sitten met de handen in het haer, |
| Maer werpt op Christi woordt het uyt, als de vroede, |
| En vindt, dat hem gheschiedt nae sijn gheloove claer. |
| 17. |
| Nae sijn geloove, dat hem draecht door vyer en water, |
| Waer door hy Duyvel, Doodt, en Weerelt overwint, |
| Waer door hy vast betrout ('t zy wat oock menich prater |
| Hem soeckt te maken wijs) jae dadelijck bevint, |
| 18. |
| Dat Godes heył'ge Geest, die in hem woont, veel stercker |
| Is, dan de valsche Geest, die dese Werelt crenckt, |
| En overvloedelijck can in sijn mede wercker |
| Doen boven 't gheen hy bidt, jae boven 't gheen hy denckt. |
| 19. |
| Want hoe? sal Sathan in de fijne zijn soo crachtich |
| Dat hy se maken sal tot Duyvels, soo men siet: |
| En sal de stercke Godt, en sal de Heer almachtich |
| Den gheenen die ghelooft vergoden connen niet? |
| 20. |
| Vergoden, dat is soo, met sijnen gheest verlichten, |
| Dat hy Godt hebbe lief, en sijn gheboden houw', |
| Die doch niet swaer en zijn, wat ooc de Menschen dichten, |
| Om te becleeden haer naelaticheyt ontrou. |
| 21. |
| Ghelijck hy nu op Godt heeft soo een vast betrouwen, |
| Alsoo verhoopt hy oock het beste t' aller tijdt |
| Van alle Menschen, 't zy dan Mannen of te Vrouwen, |
| Al ist oock dat sy hem doen somtijdts eenich spijt. |
| 22. |
| Maer bovenal betrout hy sijne Magistraten, |
| Als onder welcker handt hy is van Godt ghestelt, |
| Dat sy niet sullen hem, meer als een ander, laten |
| Gheschieden eenich leet, oft selve doeh ghewelt. |
| 23. |
| Vergunnen sy haer Stadt, haer ampten,en vryheden |
| Den gheenen die hem juyst niet nae de mond en kout, |
| Hy lijdt het met ghedult, jae danckt Godt, en 't is reden, |
| Dewijl hy dien al me voor sijnen Broeder hout. |
| 24. |
| Voor sijnen Broeder jongh, en niet ghenoech ervaren, |
| Of noch te swack en teer tot harde spijs en dranck. |
| Voor sijnen Broeder, die hy niet en wil beswaren, |
| Noch dringhen dit of dat op teghen sijnen danck. |
| 25. |
| Ghebiedt de Magistraet yetwes, dat hem te strijden |
| Dunckt tegen sijn gevoel, hy spreeckt hem vriendelijc aen; |
| Crijcht hy verdrach, 't is wel: soo niet, hy sal al lijden, |
| Om de ghemeync rust, wat met Godt can bestaen. |
| 26. |
| Maer strijt het tegens Godt, en weet hy 't sonder missen, |
| Soo vlucht hy, of te sterft, doch scheldt sijn Heeren niet. |
| Dat s verre van het volck daer teghens op te hissen, |
| T welck (leyder!) huydensdaechs niet dan te veel geschiet. |
| 27. |
| Dat s verre van voor Libertijnen uyt te crijten, |
| Oft voor Epicureen sijn Christ'lijck' Overheyt, |
| Dat s immers verre van daer teghens uyt te smijten |
| Al wat het herte.denckt, en op de tonghe leyt. |
| 28. |
| Dat s immers verre van de machten te berooven |
| Van 't een en 't ander sweerdt, en van vroech ende laet |
| t Volck in te stampen, jae schier dwinghen te ghelooven, |
| Dat d' Overheyt haer van het Gheeft·lijck niet verstaet: |
| 29. |
| En dat de Kercke bey Party en Rechter wesen |
| Moet in haer eyghen saeck, en wat sy daer in sluyt, |
| Dat d' Overheyt, indien sy anders wil ghepresen |
| Voor Christ’lijck zijn, behoort al sulck te voeren uyt. |
| 30. |
| t Welck als sy niet en doet, en als Godt om de sonden |
| Des volcs, en sonderlingh der Kercken, 't Landt castijt |
| Met oorloch of yet sulcx, dan laet men stracx de monden |
| Gaen teghens d' Overheyt, wiens onverstant men 't wijt, |
| 31. |
| Wat onverstant? men laet het daer by noch niet blijven, |
| Maer secht, sy laten haer de ooghen steken uyt: |
| Of secht men 't selve niet, men hoort het geerne drijven |
| By andere, die men hoort te straffen overluyt. |
| 32. |
| Om haer het tijtlijc sweerdt allencxkens ooc t' ontrecken, |
| En by het domme graen te maken gansch verdacht. |
| Al ’t welck ick geerne sou nae mijnen aerdt bedecken, |
| Indien men 't selve niet claer voor den dach en bracht. |
| 33. |
| Siet vrienden, soo en soo moet ghy u selve draghen, |
| Dit laten, en dit doen, wilt ghy mijn Kinders zijn, |
| Ghy moet naer vreed en rust met alle Menschen jaghen, |
| Of anders ick en ken u gheensins voor de mijn. |
| 34. |
| En ghy,'t zy wie ghy zijt, die om 't predestineren, |
| Om 't Kinder-doopen, om dit of gint Sacrament, |
| Oft om den vrijen wil, oft om 't Sabbathiseren, |
| Oft andere dierghelijcke liedtjens sonder endt. |
| 35. |
| Malcandren sit in 't hayr, jae niet en doet dan vechten, |
| Niet anders dan of daer de salicheyt aen lach, |
| Daar het doch niet en dient dan om slechts op te rechten |
| V eyghen heerschappij: soo ick u raden mach, |
| 36. |
| Soo treckt my aen vooral, en onderschept elcander, |
| Daer ghy elcander vindt, met vriendtschap en ootmoet, |
| Want wilt ghy met ghewelt, de macht van Alexander |
| En can u helpen niet, noch al des Werelts goet. |
| 37. |
| Soo langh ghy elc om luytst den bove-sanc wilt singen, |
| Soo sul dy nimmermeer gheraken tot accoort, |
| Ghy moeter oock den Bas en Tenor onderminghen, |
| Soo comt ghy haest te recht, ghelooft my op mijn woordt, |
| 38. |
| Maect eerst den beker reyn van binnen, fraey als Mannen, |
| Soo sal het buytenst' oock haest worden claer en hel, |
| Om 't welck d' een d' ander nu derf uyt den Hemel bannen, |
| Doet 't swaertste van de Wet, de rest sal volghen wel. |
| 39. |
| Daer met heeft sy gheeyndt haer reden, en bevolen, |
| Dat ick mijn Broeders al dit voor een nieuwe laer |
| Sou schencken, soo ick doe, uyt vriendtschap onverholen, |
| Neemt het van my in danck ghy Christ'nen allegaer. |
| 40. |
| En soo ghy beter raedt weet, om ons droeve twisten |
| Te slissen, brenght hem by, dat wy hem nemen aen: |
| Soo niet, den desen volght, die, sonder erghe listen, |
| Ick nae mijn beste weet te gheven heb bestaen. |
| F I N I S. |